ኤጀንሲው ለድርቅ የሚያሰጋ የአየር ሁኔታ አለመኖሩን አስታወቀ
አዲስ አበባ፡- በዘንድሮው የክረምት ወቅት የዝናብ መጠኑ በአብዛኛው መደበኛ ሆኖ የሚቀጥል በመሆኑ ለድርቅ የሚያጋልጥ የአየር ሁኔታ እንደሌለ የብሔራዊ ሜትዮሮሎጂ ኤጄንሲ አስታወቀ፡፡  የኤጀንሲው የትንበያና ቅድመ ማስጠንቀቂያ ዳይሬክተር ወይዘሮ ጫሊ ደበሌ በተለይ ለአዲስ ዘመን ጋዜጣ እንደገለጹት፤ በዘንድሮው የክረምት ወቅት የዝናብ መጠኑ እስከ ክረምቱ መጨረሻ ድረስ በአብዛኛው መደበኛና በአንዳንድ የአገሪቱ ክፍሎች ደግሞ ከመደበኛ በላይ ሆኖ ሊዘልቅ ይችላል፡፡ በመሆኑም በክረምቱ የሚዘንበው ዝናብ ለግብርና እንቅስቃሴዎች ምቹ ሁኔታዎችን እንደሚፈጥርና በምርት ዘመኑ ለድርቅ ሊያጋልጥ የሚችል የአየር ሁኔታ አይኖርም፡፡  ክረምት የሚባለው ከሰኔ እስከ መስከረም መጨረሻ ያሉትን አራት ወራት የሚያጠቃልል ወቅት መሆኑን ያመላከቱት ዳይሬክተሯ፤ በዘንድሮው የክረምት ወቅት ያሉት ዓለም አቀፍና አህጉር አቀፍ ዝናብ ሰጪ የአየር ሁኔታዎች ምቹ ናቸው፡፡ ይኸውም በሰሜኑ ንፍቀ ክበብ በአትላንቲክና በደቡብ በሕንድና ፓሲፊክ ውቅያኖስ የሚገኙ ሰፋፊ ውሃማ አካላት ላይ ከፍተኛ የአየር ግፊት በመፈጠሩና ይህም ለዝናብ መፈጠር ትልቅ አስተዋፅዖ የሚያበረክት መሆኑን አስረድተዋል፡፡ በዘንድሮው የክረምት ወቅት በአብዛኛው ርጥበታማ የአየር ሁኔታ የሚፈጥርና የዝናብ መጠኑም በአብዛኛው የምዕራብና የሰሜን ምዕራብ፣ በደቡብና በመካከለኛው የአገሪቱ ክፍሎች መደበኛ፤ በምሥራቃዊ የአገሪቱ ክፍሎች መካከለኛና በአንዳንድ በምሥራቃዊና ምዕራባዊ ክፍሎች ደግሞ ከመደበኛም በላይ የዝናብ ሁኔታ ሊኖር እንደሚችል በክረምቱ መጀመሪያ ላይ የተደረጉ አገር አቀፍና ዓለም አቀፍ  የአየር ሁኔታ ትንበያዎች ማመላከታቸውን ዳይሬክተሯ ተናግረዋል፡፡ ዳይሬክተሯ እስከ ክረምቱ መጨረሻ ድረስ በመደበኛነት ይቀጥላል ተብሎ የሚጠበቀው የዝናብ መጠን ከሚያዝያ ወር ጀምሮ በበልግ ተዘርተው ለበቀሉና እንደየአካባቢው ሁኔታ በቀጣይም ለሚዘሩ ሰብሎች ተስማሚ መሆኑንም ተናግረዋል፡፡  ለድርቅ የሚያሰጋ የዝናብና የአየር ሁኔታ አለመኖሩን በተደረጉ ትንበያዎች መረጋገጡን ያመላከቱት ዳይሬክተሯ ከዚያ ይልቅ ለግብርና ሥራዎች የሚያመች የዝናብና የአየር ሁኔታ እንደሚኖር የተተነበየ በመሆኑ አርሶ አደሩ ምርትና ምርታማነቱን ለማሳደግ እንደ መልካም አጋጣሚ ሊጠቀምበት የሚገባ መሆኑን አስረድተዋል፡፡ ዳይሬክተሯ ለሙሉ ክረምት ወቅት የተሰጠውን ብቻ ሳይሆን በየአስር ቀናቱና በየወሩ የሚሰጡትን የአየር ሁኔታ ቅድመ ትንበያዎች በንቃት በመከታተልና በመተግበር ምቹ ሁኔታዎችን መጠቀም ብቻ ሳይሆን ሊፈጠሩ የሚችሉ አሉታዊ ተፅዕኖዎችንም አስቀድሞ በመከላከልና እንዲቀንሱ በማድረግ አርሶ አደሩ ክረምቱን መልካም ውጤት ለማግኘት ሊጠቀምበት እንደሚገባም አሳስበዋል፡፡ አዲስ ዘመን ሰኔ 16/2012 ይበል ካሳ